
Stresszhelyzet okozta élettani változások követése kombinált szenzoros pszichofiziológiai mérőrendszerrel

    Modern korunk mindennapos jellemzője az egyénenként változó mértékű élettani terhelést
jelentő akut stressz, amelyet rendszerint pulzusszám-növekedés kísér, objektíven jellemezve az
élettani terhelést. A pulzusszám változása azt is mutatja, ha a stressz-szintet az egyén megfelelő
módszerrel csökkenteni tudja. Pilóta vizsgálatunk célja volt tesztelni két új, hazai fejlesztésű
informatikai szoftvert stresszhelyzet során, amelyek a stressz-szint változását, illetve aktuális
történések követését célozták.
    Stresszkezelési technikákat kreditkurzus keretében tanuló orvostanhallgatók szimulált nukleáris orvosdiagnosztikai vizsgálatban vettek részt. Ennek során mellkaspánton egycsatornás
EKG szenzort viseltek, amelyet előzetesen Bluetooth-on keresztül illesztettük egy hazai fejlesztésű pszichofiziológiai mérőrendszer szoftveréhez. A másik új fejlesztésű szoftver lehetővé
tette a vizsgálat alatti történések külső megfigyelő által végzett valós idejű, manuális rögzítését
(eseménynapló). A vizsgálat után a tesztalanyok pulzusváltozásait egyénenként illesztettük a
rögzített eseményekhez, amelyet az EKG szenzor adatainak és a mérés során felvett eseményeknek az időbélyegei segítségével tudtunk megtenni. Ezt követően elemeztük a vizsgálat során bekövetkezett események hatásait a pulzusszám változására.
    Az eredmények alapján a női és férfi hallgatók közül az előbbieket kezdetben magasabb
átlagos stressz-szint jellemezte a férfiakhoz képest, a vizsgálat során azonban légzéskontrollt
használva sikerült a stressz-szintjüket csökkenteni. Az eredmények szerint egy jelentéktelennek
tűnő esemény (pl. a vizsgálóágy helyzetének változása) is fokozhatja az élettani stressz mértékét.
    A viselhető EKG szenzor adatainak mérőrendszerhez, illetve eseménynaplóhoz illesztése és
rögzítése lehetővé teszi egyének stressz-szintjének objektív vizsgálatát és a tárolt adatok utólagos feldolgozását. Az eseménynapló manuális rögzítése pontatlanabb és nehézkesebb az EKG
szenzor adatainak rögzítéséhez képest, de ez is előre lépesnek tartható, mivel ilyen jellegű eseménynaplózásra jelenleg nincs példa az orvosdiagnosztikában. Pilóta vizsgálatunk alapján érdemes lenne a műszeres orvosi vizsgálatok okozta stressz-terhelést a két szoftverrel nagyobb
mintán is vizsgálni.



